PTG ส่งต่อความห่วงใย ลุยแจกข้าวกล่อง “แท็กซี่” ในปั๊ม LPG
PTG ส่งต่อความห่วงใย ลุยแจกข้าวกล่อง “แท็กซี่” ในปั๊ม LPG
17 เม.ย. 2563

นายสุวัชชัย พิทักษ์วงศ์ษาภรณ์ กรรมการผู้จัดการบริษัท แอตลาส ออยล์ จำกัด ซึ่งเป็นบริษัทในเครือ บริษัท พีทีจี เอ็นเนอยี จำกัด (มหาชน) หรือ PTG กล่าวว่า จากสถานการณ์แพร่ระบาดของไวรัส COVID-19 ที่ได้แพร่กระจายไปทั่วโลก และหลายจังหวัดในประเทศไทย ทำให้บริษัทเล็งถึงผลกระทบที่กลุ่มผู้ขับรถแท็กซี่ ซึ่งเป็นผู้ใช้บริการเติม LPG ที่ได้รับผลกระทบจากสถานการณ์แพร่ระบาดของไวรัส COVID-19 ในครั้งนี้
ดังนั้นจากสถานการณ์ดังกล่าว ส่งผลให้บริษัทจัดโครงการช่วยลดค่าครองชีพของผู้ขับรถแท็กซี่ ผ่านโครงการ “PT ส่งต่อความห่วงใย  แจกข้าวกล่องฟรี” ให้กับกลุ่มผู้ขับรถแท็กซี่ที่สถานีบริการ LPG ของ PT เพื่อลดภาระค่าใช้จ่ายของผู้ขับขี่รถ Taxiที่ได้รับผลกระทบสถานการณ์แพร่ระบาดของไวรัส COVID-19
“สำหรับการรับข้าวกล่องในครั้งนี้ ผู้ที่ขับรถแท็กซี่เพียงแค่เป็นสมาชิก PT MAX CAR แล้วเข้ามาใช้บริการเติมก๊าซ LPG ที่สถานีบริการ LPG ของ PT ในเขตจังหวัดกรุงเทพฯ, นนทบุรี, ปทุมธานี, และสมุทรปราการ จำนวน 37 สถานี ก็สามารถรับข้าวกล่องไปทานได้ทันที ทั้งนี้ข้าวกล่องที่บริษัทนำมาแจกในโครงการดังกล่าว ทางบริษัทได้ซื้อจากร้านขายอาหารที่เช่าพื้นที่ของสถานีบริการ PT และร้านขายอาหารในละแวกใกล้เคียง สถานีบริการของ PT เพื่อเป็นการ สนับสนุนและช่วยเหลือร้านขายอาหารอีกทาง โดยผู้ขับรถโดยสารแท็กซี่ที่ใช้บริการในช่วงเวลา 11.00 – 14.00 น. ของแต่ละวัน สามารถรับอาหารกล่องฟรี 1 กล่อง ตั้งแต่วันที่ 17 เมษายน ถึง 8 พฤษภาคม 2563“ นายสุวัชชัย กล่าว
นายสุวัชชัย กล่าวว่า การจัดโครงการ “PT ส่งต่อความห่วงใย แจกข้าวกล่องฟรี” ยังเป็นการสานต่อการช่วยเหลือผู้ที่ได้รับผลกระทบจากสถานการณ์แพร่ระบาดของไวรัส COVID-19 อย่างต่อเนื่อง หลังจากก่อนหน้านี้บริษัทได้นำร่องให้บริการฉีดพ่นน้ำยาฆ่าเชื้อไวรัส COVID-19  กับสถานีบริการ LPG ของ PT ในเขตกรุงเทพฯ และปริมณฑล รวมทั้งสิ้น 37 สถานี สำหรับรถแท็กซี่ และรถยนต์ของประชาชนทั่วไป โดยไม่มีค่าใช้จ่าย และรถแท็กซี่ทุกคันที่ผ่านการฉีดพ่นฆ่าเชื้อจากโครงการฉีดพ่นน้ำยาฆ่าเชื้อไวรัส COVID-19  จะได้รับสติกเกอร์ติดรถไปด้วย เพื่อลดความเสี่ยงจากการติดเชื้อไวรัส COVID-19